Matimba-kragstasie

Die Matimba-kragstasie is naby Lephalale in die Limpopoprovinsie geleë. Dit is 'n steenkool-aangedrewe kragstasie wat deur Eskom besit en bedryf word. Die woord "Matimba" beteken "krag" in Tsonga. 

 Geskiedenis en vermoë 
Die konstruksie van Matimba het in 1981 'n aanvang geneem. Die kragstasie bestaan uit ses 665 MW eenhede met 'n totale vermoë van 3 990 MW, en was die grootste direkte droogverkoelde kragstasie ter wêreld, ten minste totdat die Medupi- en Kusile-kragstasies aanlyn gekom het. Die kragstasie is in diens gestel tussen 1988 en 1993. Steenkool word voorsien deur die Grootegelukmyn op die Waterberg-steenkoolveld. Die myn het 'n geskatte lewensduur van 35 jaar wat tot 50 jaar verleng kan word.

In 2012 is die opgradering van die volledige hoofstoomstelsel by Matimba deur Eskom oorweeg. Die werk is suksesvol deur die kragopwekking-afdeling van Babcock International gedoen.

 Eskom en bestuursdoeltreffendheid 
Vanaf 2008 het Eskom probleme ondervind met verhoogde elektrisiteitsverbruik wat hulle nie kon nakom nie weens die beperkte aanlegkapasiteit wat hulle gehad het. Hierdie uitdagings het Eskom genoodsaak om doeltreffender te wees in die bestuur van die aanlegbates wat hulle bedryf het (soos Matimba-kragstasie). In die periode 2007-2010 het Matimba-kragstasie deurgaans verbetering getoon op die gebiede van aanleg, finansiële en bedryfsprestasies. Dit was die standaarddraer vir die hele Eskom ten opsigte van aanleg- en bedryfsprestasie.

Teen 2018 het Matimba nie meer so goed gevaar nie. Dit was nie opgeneem in die groep kragstasies wat meer effektief was om te sluit as om voort te gaan nie (bv. Camden, Hendrina, Arnot, ens.) maar is opgeneem in die groep kragstasies wat oor 'n vyf-jaar tydperk (2019-2024) deur die regering verkoop sou word. Hierdie kragstasies sou voortgaan om krag op te wek, maar sou onafhanklik van die regering besit en bedryf word. Teen die einde van 2021 is geen kragstasies nog verkoop nie.

 Lugbesoedeling 
Eskom is die grootste enkele lugbesoedelaar in Suid-Afrika en Matimba is een van die slegste kragstasies as gevolg van sy steenkoolgebruik en ouderdom.

In Desember 2019 het Eskom weer aansoek gedoen om vrystelling van emissieregulasies by Medupi- en Matimba-kragstasies. As Eskom nie die omgewingsregulasies hoef te nakom nie, hoef hulle nie toerusting vir die vermindering van uitlaatgasse te installeer nie en sou dit baie geld bespaar.

Eskom het reeds vroeër aansoek gedoen om van die regering se emissielimiete van 1000 mg per kubieke meter vrygestel te word. Die nuwe aansoek was om die bestaande limiet van 3500 mg per kubieke meter tot 4000 mg per kubieke meter te verhoog.

 Verwysings 

Kategorie:Geboue en strukture in Suid-Afrika
Kategorie:Kragsentrales
Kategorie:Limpopo